ดักเก็บ AMATA โบรกฯชี้ผลงาน 62 โตแจ่ม รับอานิสงค์โครงการ EEC ชูเป้าสูง 27.70 บ.
ดักเก็บ AMATA โบรกฯชี้ผลงาน 62 โตแจ่ม รับอานิสงค์โครงการ EEC ชูเป้าสูง 27.70 บ.
22 ม.ค. 2562

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้นบริษัท อมตะ คอร์ปอเรชั่น จำกัด (มหาชน) หรือ AMATA หลังแนวโน้มผลประกอบการปี 62 มีสัญญาณการฟื้นตัวที่ดี เนื่องจากได้รับประโยชน์จากนโยบายเขตพัฒนาเศรษฐกิจพิเศษภาคตะวันออก (EEC) ทำให้ยอดขายมีโอกาสปรับตัวดีขึ้น ประกอบกับผลกระทบจากสงครามการค้าระหว่างสหรัฐและจีนทำให้มีโอกาสที่ผู้ประกอบการจะย้ายฐานการผลิตมาไทยมากขึ้น
อีกทั้งยังจะรับรู้ผลการดำเนินงานเต็มปีของโรงไฟฟ้าอมตะ บี.กริม.เฟส 3,4 และ 5 ที่ตั้งอยู่ในนิคมอุสาหกรรมอมตะซิตี้ จ.ระยอง หลังจากเดินเครื่องเชิงพาณิชย์ (COD) เมื่อปีที่ผ่านมา รวมถึง AMATA ยังจะเติบโตจากการขยายธุรกิจนิคมอุตสาหกรรมไปยังต่างประเทศอย่างต่อเนื่อง โดยเฉพาะกลุ่ม CLMV นอกเหนือจากปัจจุบันที่มีนิคมอุตสาหกรรมในเวียดนาม ซึ่งเป็นพื้นที่ที่มีศักยภาพการเติบโตดีในอนาคต

ด้านนายประกิต สิริวัฒนเกตุ ผู้อำนวยการฝ่ายวิเคราะห์หลักทรัพย์ บล.กสิกรไทย เปิดเผยว่า แนวโน้มของผลประกอบการของ AMATA มีสัญญาณการฟื้นตัวที่ดีในช่วงครึ่งหลังของปี 62 จากการประกาศบังคับใช้กฎหมายลูกว่าด้วยเรื่องผังเมืองในส่วนที่ใช้บังคับใช้ใน พ.ร.บ.เขตพัฒนาพิเศษภาคตะวันออก
โดยจะส่งผลทำให้ยอดขายที่ดินปรับตัวดีขึ้น ประกอบกับเม็ดเงินลงทุนโดยตรงจากนักลงทุนต่างชาติมีทิศทางดีขึ้นมาตั้งแต่ช่วงปี 61 คาดว่าจะทำให้มีโมเมนตัมที่ดี และส่งผลต่อเนื่องมายังปี 62 ด้วย ส่วนแนวโน้มผลการดำเนินงานนิคมอุตสาหกรรมในเวียดนามยังเห็นการเติบโตที่ดีเช่นกัน
ขณะที่ นักวิเคราะห์ บล.ดีบีเอส วิคเคอร์ส (ประเทศไทย) เปิดเผยว่า แนวโน้มธุรกิจปี 62 ของ AMATA มีความสดใส เนื่องจากมีลูกค้าที่มีศักยภาพที่จะซื้อนิคมอุตสาหกรรมอยู่ใน Pipeline ส่วนใหญ่เป็นชาวจีน รวมทั้งอุตสาหกรรมยานยนต์ อย่างไรก็ดี การเลือกตั้งไทยคาดว่าจะเกิดขึ้นในเร็ววันนี้ และความคืบหน้าของนโยบายระเบียงเศรษฐกิจต่าง ๆ คาดว่าจะเป็นแรงกระตุ้นสำคัญสำหรับการลงทุนโดยตรงจากต่างประเทศ (FDI) และยอดขายนิคมอุตสาหกรรมในประเทศไทย
พร้อมกันนี้ AMATA ยังมีกลยุทธ์เพื่อสร้างการเติบโตในอนาคต ด้วยการรุกธุรกิจนิคมอุตสาหกรรมไปยังเพื่อนบ้าน CLMV ที่มีการเติบโตสูงโดดเด่น นอกเหนือจากในเวียดนามที่ปัจจุบันมีการดำเนินการอยู่ใน 2 พื้นที่ ส่วนพื้นที่ที่ 3 “อมตะ ซิตี้ ฮาลอง” ก็ได้เริ่มทำการก่อสร้างแล้ว และจะเริ่มขายได้ในปี 63 โดยเฟสแรกจะเปิดขายที่ 770 ไร่ ซึ่ง AMATA เห็นว่าจะมีศักยภาพทางธุรกิจในอนาคต รวมทั้งยังมีแผนขยายธุรกิจไปประเทศเมียนมา และลาวด้วย ซึ่งจะผลักดันการเติบโตของ AMATA ในอนาคต